Первый велоципед справив року 1817 барон Карл Дрез (Karl Drais). Сам вынаходник называв свой вынаход Laufmaschine (машина бѣгти). Перва задокументована ѣзда одбыла ся 12. юна 1817 з Маннгайму до гостинця ""Schwetzinger Relaishaus"" в Райнау (днесь подгород Маннгайма), по найлѣпшой дорозѣ Вельгерцогства Баден. Дорога там и назад вынесла 15 км, и ѣзда забрала му около годины, а найвекшов сензациов того часу было, же стало ся то без коня. Еднак по даскельо роках, коли велоципед вышов на торг, появили ся и тяжкости. Стало ся очевидным, же на дорогах, порытых возовыми колеями, тяжко держати ровновагу машины, и так ѣздцѣ велоципеда имили ся ходити по ходниках и рухали ся над мѣру скоро, огрожуючи пѣшых ходцьох. Наслѣдком было, же власти в Германии, Великой Британии, Споеных Штатох заказали хосновати велоципед.